
הכנסת העשרים
מושב שני
<פרוטוקול מס' 126>
מישיבת ועדת הכספים
יום שלישי, י"ד בחשון התשע"ו (27 באוקטובר 2015), שעה 17:55
<סדר היום:>
<פרק ה' (מסים) למעט סעיפים 13(12)(א), 16(3)(א) ו-24(2)(א) (קנס גירעון) מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנות התקציב 2015 ו-2016), התשע"ה-2015>
סעיפים 13(7) עד (9), 13(11), 14(ד) (שומה לפי מיטב השפיטה)
נכחו:

<חברי הוועדה:> 
משה גפני – היו"ר
באסל גטאס 

מכלוף מיקי זוהר 

עבד אל חכים חאג' יחיא 

מיקי לוי

רחל עזריה 

חברי הכנסת:
עבדאללה אבו מערוף

אורי מקלב

עודד פורר
<מוזמנים:> 
	משה אשר
	–
	מנהל רשות המסים, משרד האוצר

	זאב פורת
	–
	סמנכ"ל בכיר, גבייה ואכיפה, רשות המסים, משרד האוצר

	ליאת גרבר
	–
	עו"ד, ממונה חקיקה, רשות המסים, משרד האוצר

	יניב כהן
	–
	רשות המסים, משרד האוצר

	ישי פרלמן
	–
	עו"ד, הלשכה המשפטית, רשות המסים, משרד האוצר

	דורון סמיש
	–
	רכז ממשל ומינהל, אגף התקציבים, משרד האוצר

	ניר אמסל
	–
	רפרנט ממשל ומינהל, אגף התקציבים, משרד האוצר

	ספי זינגר
	–
	עו"ד, משרד המשפטים

	יוסי אלישע
	–
	עו"ד, לשכת עורכי הדין

	מיטל שחר
	–
	עו"ד, לשכת עורכי הדין

	יזהר קנה
	–
	רו"ח, נשיא לשכת רואי חשבון בישראל

	עדי גרינבאום
	–
	עו"ד, היועצת המשפטית, לשכת רואי חשבון בישראל

	צבי פרידמן
	–
	רו"ח, יו"ר ועדת המיסוי, לשכת התואם של הארגונים הכלכליים

	בניה חסידים
	–
	עו"ד, נשיאות הארגונים העסקיים


<ייעוץ משפטי: >
שגית אפיק
שלומית ארליך

אייל לב ארי
<מנהל הוועדה:>
טמיר כהן
<רישום פרלמנטרי:>
אהובה שרון, חבר המתרגמים
<פרק ה' (מסים) למעט סעיפים 13(12)(א), 16(3)(א) ו-24(2)(א) (קנס גירעון) מתוך הצעת חוק ההתייעלות הכלכלית (תיקוני חקיקה להשגת יעדי התקציב לשנות התקציב 2015 ו-2016), התשע"ה-2015>
סעיפים 13(7) עד (9), 13(11), 14(ד) (שומה לפי מיטב השפיטה)
<היו"ר משה גפני:>
אני מחדש את ישיבת ועדת הכספים. על סדר היום  שומה לפי מיטב השפיטה. 
<שגית אפיק:>
עמוד 1607, פסקה (7).

<משה אשר:>
מבדיקה שאנחנו עשינו, בדקנו מספר מדינות, לא מעט מדינות, וראינו שבישראל תקופת השומה במס הכנסה היא תקופה יחסית קצרה. כיום מדובר על כך ששלוש שנים מתום שנת המס, אפשר לבדוק את השומה, את התיק שהוגש, את הדוח שהוגש ובסמכות מנהל אפשר להאריך בעוד שנה. כמו שאמרנו, גם מבחינת התייעלות שלנו, הרי חלק ניכר מהעבודה בתיק הביקורת הוא הלימוד העקרוני של התיק, של העסק, ולעומת זאת, לעתים קרובות אנחנו מוצאים שליקוי למעשה עובר כחוט השני לאורך כל השנים של התיק.

<באסל גטאס (הרשימה המשותפת):>
אתה יכול להסביר מה זה הליקוי?

<משה אשר:>
לדוגמה, הוא דרש פחת בשיעור מסוים כשאסור לו לדרוש פחת בשיעור הזה. זה לאורך כל התקופה. לאורך כל השנים. או הוא דרש הוצאה פרטית וסוג ההוצאה הזאת הוא לאורך כל השנים.

לכן אנחנו  אומרים שאם כבר המפקחים עברו את התיק ולמדו אותו לעומק, שיעשו ביקורת על יותר שנים. 

לכן אנחנו מבקשים להאריך את תקופת השומה משלוש שנים מתום שנת המס לארבע שנים מתום שנת המס. שוב, מהבדיקה שלנו, רוב המדינות בסקר שאנחנו עשינו, משהו כמו שבעים אחוזים מהמדינות, נמצאות בטווחים האלה ואפילו יותר מזה ולשם אנחנו מבקשים להגיע.

<באסל גטאס (הרשימה המשותפת):>
אתה יכול להגיד  לכמה אחוזים הארכתם בעוד שנה?

<משה אשר:>
מאות בודדות.

<באסל גטאס (הרשימה המשותפת):>
למה אתה צריך עוד שנה? הייתה לך סמכות ולא השתמשת בה.

<משה אשר:>
אני מסביר שוב. יש הבדל בין מצב שאתה נכנס לתיק ובתוך התקופה אתה מאריך לעוד שנה, לבין מצב שאתה יודע שיש לו ביקורת ארבע שנים מראש. כדי להאריך את השנה, צריך למצוא ליקוי מהותי ולמצוא אותו במהלך התקופה ולא להאריך בדיעבד. יש הבדל בין זה לבין זה. 

דבר נוסף. כמובן שבמסגרת הזאת אנחנו נוותר או נוריד ונמחק את הסמכות לעוד שנה.

<צבי פרידמן:>
סעיף 147.

<משה אשר:>
זה משהו אחר. יש ממצאים אחרים ולא קשור לזה. אני מדבר על 145 שמאפשר עוד שנה נוספת שלא קשורה ל-147. לא קשור לפתיחת שומה על ידי הנציג או מנהל הרשות.

אם כן, ארבע מתוך שלוש פלוס אחת.

<צבי פרידמן:>
לא. ארבע פלוס אחד. זה מה שכתוב כאן.

<משה אשר:>
אני אומר שהיום זה שלוש פלוס אחת ועכשיו תהיה ארבע. נקודה. לא ארבע פלוס אחת.

<היו"ר משה גפני:>
מה זה שלוש פלוס אחת?

<משה אשר:>
היום תקופת השומה שאפשר לבדוק בה את התיק במישור האזרחי, היא שלוש שנים מתום שנת המס. לשיקול דעתו של המנהל אם להאריך את זה בעוד שנה. ההארכה הזאת היא נקודתית. אנחנו בדרך כלל במס הכנסה בודקים עשרים ומשהו אלף תיקים. מדובר במאות בודדות. 

<אורי מקלב (יהדות התורה):>
זה בדיוק הפוך. אתה לוקח מישהו ואתה אומר לו שלא תסיים אתו את הדיון ואת ההתדיינות בשלוש שנים.

<משה אשר:>
לא. אנחנו נסיים.

<אורי מקלב (יהדות התורה):>
אתה מבקש ארבע שנים כדי שלא תהיה התיישנות בתיק.

<מיקי לוי (יש עתיד):>
ממילא יש לו את הסמכות להוסיף שנה.

<אורי מקלב (יהדות התורה):>
הוא רוצה עוד שנה.

<מיקי לוי (יש עתיד):>
לא. הוא אומר לך ארבע בסך הכול.

<משה אשר:>
ארבע בסך הכול.

<אורי מקלב (יהדות התורה):>
אז מה זה משנה?

<קריאה:>
ארבע זה רק בחריגים.

<משה אשר:>
אנחנו רוצים שתהיה לנו סמכות בסיסית לבדוק ארבע שנים. 

<אורי מקלב (יהדות התורה):>
אמרת דבר ואתה מבקש החלטה הפוכה. אתה מבקש דבר שיש לך ואתה רוצה לעשות לעומק. אתה נותן לך עוד שנה כדי שהנושא שלך יתרחב יותר. יש כאן עינוי דין אמיתי אל מול נישום. 

<משה אשר:>
למה עינוי דין?

<אורי מקלב (יהדות התורה):>
אני אגיד לך למה. גם בדיונים שהיו כאן, הרי זה משא ומתן קשוח ולא מידתי בין פקיד השומה לבין הנישום. זה משהו שלא קיים בשום מקום במדינה, שפקיד שומה בסופו של דבר נותן שומה לפי מיטב שפיטה. מדובר בהחלטה של אותו מפקח ואחרי כן פקיד השומה, בסמכות שהערעור עליה היא בבית משפט מחוזי. זאת אומרת, זאת בעצם החלטה כמו בדרגה של בית משפט שלום ועושה את זה הפקיד בלי הליכים של משפט שאנחנו רגילים להם.

<היו"ר משה גפני:>
מה זה נוגע לזה?

<אורי מקלב (יהדות התורה):>
לנישומים אין את הכוח להתמודד והם מסכימים לזה מכוח זה שאין להם את הכלים להתמודד עם זה.

<היו"ר משה גפני:>
אתה רוצה לשנות את החוק?

<אורי מקלב (יהדות התורה):>
לא. אנחנו רוצים לדבר על ההחלטה ואני באתי גם בשביל ההחלטה השנייה שקיבלת לפני שלוש שנים בעניין בנושא הזה של שומה לפי מיטב שפיטה. בנקודה הזאת אתה עכשיו עוד יותר נותן את הכוח ביד פקיד השומה כשהנישום יודע שארבע שנים עכשיו הוא יהיה תלוי ועומד בהחלטה. הוא צריך להחליט עכשיו האם הוא ארבע שנים לא ידע היכן הוא עומד עם כל הסנקציות.

<היו"ר משה גפני:>
גם היום אלה שלוש שנים פלוס שנה.

<אורי מקלב (יהדות התורה):>
בסדר אבל הפלוס הוא נדיר. אנחנו לא מדברים על רפורמה. כשאנחנו אומרים צמצום זמנים, באים לבקש עוד זמן. הבשורה הייתה אם היית אומר פחות זמן. 

<היו"ר משה גפני:>
נראה את החלק השני.

<צבי פרידמן:>
אנחנו רוצים להוסיף בקטע הזה. אני מסכים עם דברי קודמיי.

<היו"ר משה גפני:>
לא היו הרבה קודמים לך. היחיד שהיה קודם לך זה חבר הכנסת מקלב.

<אורי מקלב (יהדות התורה):>
ומיקי לוי שהסכים אתם.

<צבי פרידמן:>
היום בפועל תקופת ההתיישנות היא שלוש שנים. במקרה מיוחד שבו המנהל מאשר, מאריכים בעוד שדנה אבל אלה מקרים מאוד מאוד נדירים. בפרקטיקה היום בפועל אלה שלוש שנים. רוצים להאריך את השלוש שנים לארבע שנים. אני רוצה להזכיר לרשות המסים שלפני שנת 1997 היה לנו בפקודת מס הכנסה ארבע שנים. באה רשות המסים ביוזמתה אל המחוקק ואמרה לו שארבע שנים זה הרבה זמן. למה? משום שהנישום רוצה ודאות, הוא רוצה לגמור את עסקיו עם פקיד השומה. הנישום, מה שנקרא עיקרון שקיפות השומה, רוצה לגמור עם השומות. לכן ב-1997 תוקן החוק.

<משה אשר:>
תיקון 114.

<צבי פרידמן:>
התקופה ירדה לשלוש שנים ורק באישור מיוחד של המנהל מאריכים בעוד שנה.

<אורי מקלב (יהדות התורה):>
בתקופה הזאת יש סנקציות מול הנישום. נכון? במשך הזמן של הדיון, יש סנקציות. פקיד השומה קובע שהוא לא מקבל את השומה, יש סנקציות.

<משה אשר:>
כל עוד השומה שנויה במחלוקת, אין שום סנקציות.

<אורי מקלב (יהדות התורה):>
היו כאן אנשים שסיפרו איך העסק עובד כאן. כשאתה לא מאשר ספרים, הוא לא יכול לקבל אישור וכולי.

<היו"ר משה גפני:>
בואו נעבור לחלק השני.

<באסל גטאס (הרשימה המשותפת):>
אני לא הבנתי האם התעורר צורך אמיתי אצלכם בהארכה מנדטורית של השנה, כלומר לארבע שנים מראש. לא שכנעת אותי. לא הראית לי שהצורך הזה נובע ממשהו והאם יש סיבות אובייקטיביות שגורמות לכם לבוא עכשיו ולבקש שזה יהיה ארבע שנים. לא שכנעת אותי. תגיד לי למה ומאיפה זה בא.

<משה אשר:>
אני אסביר שוב.

<באסל גטאס (הרשימה המשותפת):>
מטעמי נוחות, לא מספיק.

<משה אשר:>
לא. התייעלות. התייעלות ובדיקות עומק יותר בתיק. כאשר נישום נכנס לבדיקה, המפקח, איך הוא בודק אותו? הוא לומד את התיק באופן כללי, איך העסק עובד, מה הוא עושה, לפעמים הוא הולך לעסק ובודק אותו, סופר מלאים, בודק את החשבונות ומתחיל להבין את העסק. לעתים הוא מגלה שיש בעיה שרצה לאורך כל השנים. כבר הקדשת הרבה מאוד זמן ללימוד העסק כעסק, עכשיו הדלתה של עוד שנה, זאת לא הדרמה הגדולה מבחינת ההשקעה בתיק. לכן אם כבר הקדשת הרבה זמן ללימוד בסיסי של התיק, אז בוא ניתן עוד שנה.

<באסל גטאס (הרשימה המשותפת):>
אז הוא יכול לבקש עוד שנה.

<צבי פרידמן:>
זאת הסמכות שיש לו.

<משה אשר:>
לא. אני לא מדבר על דברים חריגים.  בינתיים התיק התיישן.  לכן אנחנו אומרים שנגדיל את התקופה. בדקנו את עצמנו בעולם ובסך הכול רוב העולם הולך לכיוון של ארבע שנים מתום שנת המס ולא שלוש שנים.

<שגית אפיק:>
יש  בעולם גם שנתיים?

<היו"ר משה גפני:>
עזוב את העולם.

<משה אשר:>
כן. יש גם שנתיים. במע"מ בודקים חמש שנים.

<צבי פרידמן:>
זה לא בסדר. אני לתומי חשבתי שלאור ההתייעלות של רשות המסים - - -

<משה אשר:>
אני מציע שתחסוך את ההערות הציוניות האלה. 

<צבי פרידמן:>
כבוד היושב ראש, אני לתומי חשבתי שרשות המסים מתייעלת. בסך הכול שם הכול מקוון וגם את הדוחות אני אגיש מקוון. היום יש טופס 611 שבו אני אמלא את הכול.

<היו"ר משה גפני:>
מר פרידמן, אני הבנתי.

<צבי פרידמן:>
אוטומטית יכולים להצליב.

<היו"ר משה גפני:>
הסברת את זה יפה.

<צבי פרידמן:>
שנתיים במקום שלוש שנים. לא ארבע שנים. למה ארבע שנים? אני רוצה לגמור שומות ורוצה לדעת בוודאות.

אני רוצה לומר לכם שארבע שנים הן לא ארבע שנים אלא זה שוטף פלוס ארבע שנים. 

<משה אשר:>
ארבע שנים מתום שנת המס.

<צבי פרידמן:>
במוצע זה ארבע וחצי שנים.

<משה אשר:>
בממוצע ארבע וחצי שנים.

<צבי פרידמן:>
זאת תקופה ארוכה בשביל לגמור שומות.

<משה אשר:>
במע"מ זה חמש שנים.

<קריאה:>
זה יכול להגיע לשש שנים מיום המקרה או מיום האירוע.

<צבי פרידמן:>
זה יכול להגיע לשש שנים.

<משה אשר:>
מי שיגיש את זה במהלך השנה העוקבת לשנת המס, זה ארבע שנים בתום השנה. חמש שנים. זה כמו השומות של מע"מ.

<צבי פרידמן:>
יש כאן גם חקיקה רטרואקטיבית. אם תראה בתחולה, התחולה היא לגבי דוחות לשנת 2011.

<היו"ר משה גפני:>
מר פרידמן, אם אפשר ברשותכם, אני רוצה להמשיך לראות את כל החקיקה בעניין הזה ואז נחליט   לגבי כל סעיף. מה בא אחרי זה? לא סיכמנו לגבי הנושא הזה. מה בא אחרי זה?

<יוסי אלישע:>
אדוני היושב ראש, מילה.

<היו"ר משה גפני:>
מי אדוני?

<יוסי אלישע:>
יושב פורום ועדת המסים בלשכת עורכי הדין.

<היו"ר משה גפני:>
חיכיתי ללשכת עורכי הדין כבר הרבה זמן.

<יוסי אלישע:>
הסעיף הזה בנוסח זה הובא בפני ועדה זאת בשנת 2003 אחרי שכפי שאמר חברי צבי פרידמן בשנת 1997 הוחלט לקצר בדיוק באותן נסיבות של סופיות הדין. בשנת 2003 באו ואמרו, לא, לא מספיק לנו, בוא נאריך לארבע שנים. אמרה הוועדה, למה אתה רוצה להאריך לארבע? הרי מול האינטרס שלך עומדים אינטרסים אחרים, בדיוק כפי שצוין כאן, סופיות הדיון. אז נקבע בשנת 2003 שזה יהיה ארבע שנים במקרים חריגים. היה תיקון לחוק וקבעו שזה יהיה ארבע שנים במקרים חריגים. עכשיו חוזרים בדיוק עם אותו נושא של 2003 שכבר נשקל בוועדה הזאת.

<היו"ר משה גפני:>
אתה יכול לשכוח מהעניין הזה. בשנת 2003 ליצמן היה יושב ראש הוועדה ולא אני.

<קריאה:>
רצאבי היה היושב ראש.

<שגית אפיק:>
רצאבי היה חבר ועדה.

<היו"ר משה גפני:>
לפי מה שהוא תיאר עכשיו, ליצמן היה היושב ראש. רצאבי היה חבר ועדה. 

<יוסי אלישע:>
מעבר לזה, אנחנו מדברים על תקופה שיכולה להגיע לשש שנים מהפעולה בגינה יחויב האדם במס. לעניין הבדיקה מול העולם, אנחנו לפחות עשינו בדיקה - - -
<היו"ר משה גפני:>
בסדר. הבנו.

<יוסי אלישע:>
אם אלה ארבע שנים, אנחנו נמצאים במקום טוב מאוד.

<היו"ר משה גפני:>
אתם מתנגדים לארבע שנים?

<צבי פרידמן:>
בטח.

<יוסי אלישע:>
אנחנו מתנגדים לארבע שנים ובטח שמתנגדים לתחולה הרטרואקטיבית  שהיא בעצם חוזרת אחורה משנת 2011.

<היו"ר משה גפני:>
בסדר. הבנו. הלאה.

<ליאת גרבר:>
אני מקריאה את פסקה (7) בעמוד 1607.

(7)
בסעיף 145(א)(2), במקום "שלוש שנים" יבוא "ארבע שנים" והמלים "ובאישור המנהל – בתוך ארבע שנים מתום שנת המס כאמור" – יימחקו.

(9)
בסעיף 152(ג) ברישה, במקום "שלוש שנים" יבוא "ארבע שנים" והמלים "ובאישור המנהל בתוך ארבע שנים מתום שנת המס כאמור" – יימחקו, ובסיפה, במקום "ארבע שנים" יבוא "חמש שנים" והמלים "ובאישור המנהל – בתוך חמש שנים מתום שת המס כאמור" – יימחקו.

פסקה (7) מדברת על - - -

<היו"ר משה גפני:>
הבנו. הסברת את זה. מה זה פסקה (8)?

<ליאת גרבר:>
זה הנושא הבא.

<משה אשר:>
שומה חלקית.

<שגית אפיק:>
הם מפרידים בהקראה.

<ליאת גרבר:>
(11)
בסעיף 167(א)(2) במקום "שלוש שנים" יבוא "ארבע שנים" והסיפה החל במלים "ובאישור המנהל" – תימחק.

זה מדבר על אותו תיקון לגבי דוח הניכויים.

אני קוראת את סעיף 14(ד) בעמוד 1612. תחולה.
(ד)
סעיפים 145(א)(2), 152(ג) ו-167(א)(2) לפקודה, כנוסחם בסעיפים 13(7), 13(9) ו-13(11) לחוק זה, בהתאמה, יחולו על דוח שיש להגישו לגבי שנת המס 2011 ואילך.

<שגית אפיק:>
כלומר, רטרואקטיבית ארבע שנים אחורה.

<ליאת גרבר:>
זה לא רטרואקטיבית. 

<שגית אפיק:>
הדוחות האלה הוגשו אבל עכשיו יוסיפו להם שנה אוטומט. החוק הקיים מדבר על שלוש פלוס אחת.

<היו"ר משה גפני:>
משרד המשפטים נרדם בשמירה.

<ספי זינגר:>
אני  לא חושב. אני חושב שאין לאדם זכות קנויה לתקופה.

<צבי פרידמן:>
כל הסעיף לא ראוי.

<ספי זינגר:>
כאשר תיקנו את חוק ההתיישנות, בהצעת חוק ההתיישנות, הייתה שם גם הוראה וקבעו שם הוראת מעבר שחותכת את זה באמצע אבל האריכו - - -

<שגית אפיק:>
אבל כאן זה שונה ואני אסביר לך למה. היום יש לכם שלוש פלוס אחת שאפשר לתת אותה מנסיבות מיוחדות. אפשר להמשיך להשתמש בתהליך הזה לגבי 2011. מצא מנהל רשות המסים לגבי שומה מסוימת שהוא רוצה להאריך בשנה נוספת, אפשר לעשות את זה ואין צורך לקבוע את זה כאן באופן רטרואקטיבי.

<היו"ר משה גפני:>
אם אני הייתי עובד משרד המשפטים - - -

<ספי זינגר:>
לא היית מאשר.

<היו"ר משה גפני:>
מה הייתי יכול להיות במשרד המשפטים? מחלק תה. הייתי מחלק יותר תה כדי שלא תירדמו.  2011. אתם אישרתם את זה?

<ספי זינגר:>
לא אז נרדמנו. 

<ליאת גרבר:>
אני חוזרת לפסקה (8). 

<היו"ר משה גפני:>
שומה חלקית.

<ליאת גרבר:>
(8)
בסעיף 145א2 - 

(1) במקום כותרת השוליים יבוא "שומה חלקית".
(2) בסעיף קטן (א), במקום הרישה עד המלים "החייבת בדיווח" יבוא "הגיש אדם דוח לפי סעיף 131, ומצא פקיד השומה שנכון לערוך שומה לגבי חלק מן הדוח", ובמקום "לאותה פעולה" יבוא "לאותו חלק".

<שגית אפיק:>
תסבירו.

<משה אשר:>
נושא של שומה חלקית, זאת למעשה שומה שלא כוללת את כל מגוון התיק. ברגע שנכנסים לביקורת בתיק, התיק מורכב מכל ההוצאות, מכל ההכנסות, המלאים וכולי. ייכנס התיק וכדי לבדוק אותו, זה עמוק ולוקח הרבה מאוד זמן.

אנחנו בדקנו את הדברים האלה, וגם ראינו במדינות אחרות בעולם, שיש אפשרות לבצע שומה בנקודה, בנושא ספציפי. השומה תהיה הרבה יותר ממוקדת, הרבה יותר קצרה ובצורה הזאת היא גם תיקח הרבה פחות זמן ואז נוכל להגיע להרבה יותר תיקים בפריסה הרבה יותר רחבה.

לכן ביקשנו לאפשר לנו לעשות שומה חלקית לגבי נושא מסוים.

<היו"ר משה גפני:>
מה הבעיה?

<משה אשר:>
אין שום בעיה, רק  רוצים לשלב את זה בחוק.

<פורר עודד  -  ישראל ביתנו:>
יש לכם סמכות לשומה חלקית היום.

<היו"ר משה גפני:>
לקחתם סעיף אחד בתיק, אתם מטפלים בו, בסדר גמור. מה אתם רוצים משאר התיק? תעשו את זה, מישהו מפריע לכם?

<משה אשר:>
אני מסביר שוב. יכול להיות שהדבר הזה יעלה תוך כדי תנועה ויהיה נושא אחר בשנה אחרת.

<שגית אפיק:>
ואז מה תהיה ההתיישנות? שנתיים?

<משה אשר:>
הנושא הזה יתיישן.

<היו"ר משה גפני:>
לשם מה אתה צריך אותנו?

<שגית אפיק:>
השומה תישאר פתוחה לנצח?

<ליאת גרבר:>
לא.

<היו"ר משה גפני:>
מה אתם רוצים מאתנו? מי מפריע לכם היום לקחת סעיף אחד בתיק?

<משה אשר:>
המשמעות היא שאם אני לוקח סעיף אחד, אני למעשה סוגר את כל התיק למרות שבדקתי רק נושא אחד. אתה רוצה שאנחנו נעשה שומות מלאות ושאם החלטנו לבדוק משהו אחד, הוא זה שנבדק.
<היו"ר משה גפני:>
אז בדקתם משהו אחד והכול בסדר. הלאה. מה עוד? מה אתם רוצים מאתנו?

<משה אשר:>
אנחנו רוצים לאפשר, כמו שעשינו כבר היום, בדרך כלל המצב הזה קיים היום בחוק, בתכנוני מס חייבי דיווח הפעולות חייבות דיווח. שם אתה עושה שומה או יכול לעשות שומה בנושא התכנון כאשר זה לא סוגר את יתרת התיק. יתרת התיק עדיין נתונה לשומה. 

<היו"ר משה גפני:>
זאת אומרת, אתה מבקש מאתנו שאתה תיקח סעיף אחד בתיק, תבדוק אותו ובינתיים לא תהיה התיישנות על כל הדברים האחרים.

<משה אשר:>
היתר נשאר רגיל.

<קריאה:>
רק על אותו סעיף.

<משה אשר:>
על אותו סעיף.

<היו"ר משה גפני:>
אז מה הבעיה?

<משה אשר:>
אין בעיה. זה מה שאנחנו רוצים להסדיר.

<היו"ר משה גפני:>
אתה לא צריך אותנו.

<משה אשר:>
אנחנו חושבים שאנחנו צריכים.

<בניה חסידים:>
ברגע שהיום פקיד השומה עושה שומה לשנת מס מסוימת, ברגע שהוא מוציא כיום על פי חוק שומה לשנת מס מסוימת, הוא מחויב לכלול בה את כל הסוגיות שיש בתיק באותה שומה. מנהל רשות המסים בהסבריו מעוניין שתהיה אפשרות מסוימת לקחת סוגיה מסוימת ואני חושב שראוי ונכון והוגן לקרוא את הסעיף הזה כאשר היום זה ישחקו הנערים ומחר יהיה כאן קרב גלדיאטורים בעניין החובה להגיש את הדיווח על עצם קבלת חוות דעת. המפקח לא יצטרך לחפש  עם פנס מתחת לעץ. כל הדברים השמנים והשמנת תצוף למעלה, יוכלו לתקוף את הסוגיות האלה בשומה, אותו נישום לא יקבל את הוודאות שהוא בא היום למייצג ואומר לו שהוא הגיש דוח של מאה אלף שקלים ופקיד השומה רוצה תוספת של 130 אלף שקלים והשנה הזאת תיסגר לו.   המערכות הולכות להיות מקוונות, הולכים להיות חיתוכים, זה הולך לצוף מאוד מהר ואני אומר לו שיכול להיות שאם פעם אלה היו שלוש שנים ועכשיו גם בעוד ארבע שנים, יהיה לו זמן, המערכות יהיו יותר טובות והוא עדיין יוכל לתקוף את קביעת ההוצאות וסוגיות נוספות של הפחת ואתה לא יכול לדעת מה העלות, מה הנטל הכלכלי שבסופו של דבר אתה תישא בו בתום השנה הזאת.

באמת ראוי לראות את כל הדברים האלה.

<היו"ר משה גפני:>
תודה. מה אומרים חברי הכנסת?

<פורר עודד  -  ישראל ביתנו:>
כמה שומות אתם מסיימים? כמה שומות אתם מוציאים להם שומה שהסתיימה?

<משה אשר:>
היום אנחנו עובדים באופן עקרוני במודל של ביקורת מלאה בתיק ולא ביקורת נקודתית בנושאים האלה. המשמעות היא שאם אנחנו נעבור לבדיקה נקודתית כדי להגיע להרבה יותר תיקים במדינה ולגעת ביותר תיקים, היום, במספר המפקחים שיש ברשות המסים או מבקר חשבון ומע"מ, אנחנו מגיעים לאחוזים בודדים כאשר במע"מ זה פחות מאחוז אחד ביקורות בתיקים מהפוטנציאל – 4,000 ביקורות על 500 אלף עוסקים ומעלה  - ובמס הכנסה המצב קצת יותר טוב, כאשר זה 2-2.5 אחוזים מהתיקים. זה אחוז מאוד זעום.

<אורי מקלב (יהדות התורה):>
הבדיקה היא רנדומלית?

<משה אשר:>
ביקורת. לפי תכנית עבודה.

<היו"ר משה גפני:>
אני איש פשוט,  לפרנסתי יש לי חנות קטנה, אני מגיש כדין, אני אפילו מגיש מקוון, אם הם יכולים לקלוט אותו, אני מגיש את הדוח בזמן והכול בסדר. בגלל ההתייעלות של רשות המסים בודקים לי סעיף אחד בתיק. בינתיים אני נשאר עם אי הוודאות על כל התיק. לא חל על זה שום דבר וזה ממשיך להיות כאילו לא הגשתי. 
<רחל עזריה (כולנו):>
למה כאילו לא הגשת? כאילו לא בדקו.

<היו"ר משה גפני:>
בסדר.

<קריאה:>
אדוני היושב ראש, מי הנישום שיחתום במקרה כזה?

<שגית אפיק:>
כל עוד אין תכנון מס שאת עושה ובאמת את יודעת כשאת עושה תכנון מס שאת חשופה לדברים אחרים, שומה רגילה שמגיש אדם באמת פשוט, לא צריך לחשוף אותו לחוסר ודאות כזה לאורך זמן.

<פורר עודד  -  ישראל ביתנו:>
כמה שומות סיימו מתוך השומות שפתחת שומה חלקית?

<משה אשר:>
כשפתחתי אותה, אני סוגר אותה וזהו. לא חוזר אליה. סוגיה שבדקתי. 

<פורר עודד  -  ישראל ביתנו:>
יש לך היום את האפשרות הזאת בחלק מהמקרים, לפתוח שומה חלקית. נכון?

<משה אשר:>
רק בתכנוני מס חבי דיווח.

<פורר עודד  -  ישראל ביתנו:>
כמה כאלה פתחת וסגרת אחר כך את כל התיק?

<משה אשר:>
במודל היום אנחנו עושים שומות מלאות וגם תכנוני מס חייבי דיווח נכנסים בתוך שומה מלאה, אבל זה אומר שהשומה לוקחת המון המון זמן יותר מאשר לבדוק את הנקודה הזאת. אנחנו רוצים לשנות את שיטת ההפעלה וזה חלק משינוי שיטת ההפעלה. אז נוכל להגיע עם אותו כוח אדם נתון ולא עם עוד 2,000-3,000 מפקחים  להרבה יותר תיקים. נכון, בנגיעות נקודתיות ולא בביקורת מלאה אבל אלה נקודות שאנחנו מכוונים אותן בצורה חכמה יותר, הן יניבו את הכספים שצריך לגבות אותם. נכון, זאת לא שומה מלאה ואם אני עושה שומה מלאה, אולי היה יותר.

<מיקי לוי (יש עתיד):>
עם כל הכבוד לכם, מאיפה הכסף? מה הוא אומר? הוא אומר שיש לו שלושים סעיפים, בדקתי סעיף אחד, אותו אני מזכה, אני רוצה את ה-29 סעיפים פתוחים. זה מה שהוא אומר.

<פורר עודד  -  ישראל ביתנו:>
הוא אומר שאם היו לו עוד אלפיים מפקחים, הוא היה יכול לעשות את אותה עבודה עם אלפיים המפקחים עם פחות עומס על האזרח, על הנישום, לתת לו יותר סופיות של דיון עד תקופה מסוימת. יכול להיות שעדיף לתת לו אלפיים מפקחים במקום להשית את זה על האזרח.

<רחל עזריה (כולנו):>
אז בואו נגבה יותר מס חמש שנים וניתן לו עוד אלפיים מפקחים? באמת.

<מיקי לוי (יש עתיד):>
אני רוצה שתישאר לו היכולת לבדוק 25 סעיפים. אם אין לאותו נישום ממה לחשוש, הוא לא חושש.

<רחל עזריה (כולנו):>
אין לו ממה לחשוש. גם אני לא מבינה. בכנות.

<יזהר קנה:>
לשכת רואי חשבון.

<באסל גטאס (הרשימה המשותפת):>
נשיא לשכת רואי חשבון.

<היו"ר משה גפני:>
מזל טוב.

<יזהר קנה:>
תודה רבה.

<היו"ר משה גפני:>
אז מה אתה יושב בשקט?

<יזהר קנה:>
אני מכבד את המקום.

<באסל גטאס (הרשימה המשותפת):>
יותר מדי.

<היו"ר משה גפני:>
שיהיה לך בשעה טובה ומוצלחת. בהצלחה. 

<מיקי לוי (יש עתיד):>
הוא המחליף של דודי.

<היו"ר משה גפני:>
כן, הבנתי. בבקשה.

<מיקי לוי (יש עתיד):>
הוא איש נחמד. אני מכיר אותו.

<יזהר קנה:>
המצב הקיים היום שמחייב אותך להגיע לשומה סופית, מחייב גם את רשות המסים, גם את המייצג וגם את הנישום להגיע לסופיות דיון. ברגע שאנחנו נאפשר מערכת חלקית כזאת, אתה תבוא לשומה, אתה תדון אתו על עשרים נושאים, שניים הוא יוציא לך שומה חלקית ואת היתר הוא יעזוב ויבוא בעוד שנה. אני חושב שיש חשיבות רבה לסופיות הדיון. רשות המסים, אם הדברים האחרים לא חשובים לה, שהיא תסכים במקום לעשות שומה חלקית, לעשות שומה מלאה. היא תפסה משהו אחד, הוא מאוד שמן, הוא מאוד חשוב, תסכים לגביו, תעשה שומה מלאה ותהיה סופיות. ברגע שזה  נשאר פתוח, אתה לא יודע לאן אתה הולך, לכאן ולכאן.

<יוסי אלישע:>
אדוני היושב ראש, הנושא של סופיות הדיון כל כך חשוב מפני שמה שיזהר אומר זה שבעצם לא יהיו פשרות ואת התיקים האלה, את אותם תיקים של שומות חלקיות, כנראה נמצא בבית המשפט מפני שאף נישום לא יתפשר כשהוא יודע שמחר בבוקר מחכה לו עוד איזשהו נדבך בשומה.

דבר שני שהוא מאוד חשוב. רעיונית אנחנו לא מתנגדים לשומה חלקית אבל יש בעיה עם ההגדרה של שומה חלקית משום שאף פעם ביקורת היא לא מלאה. אני לא מכיר מפקח שיגיד בדקתי הכול. אין מושג כזה ותמיד שומה, כתוצאה ממה שיקרה, תמיד היא תהיה חלקית. היא תמיד תצא כשומה חלקית.

אנחנו מבקשים, ראשית, שאם תצא שומה כזאת, היא תצא פעם בשנה, זאת אומרת, למפקח יהיה אישור להוציא או שומה חלקית או שומה מלאה פעם בשנה, ושנית, להשומה החלקית תהיה הגדרה מפורשת מהי שומה חלקית.

<היו"ר משה גפני:>
גם אני רוצה להתייחס.

<מיקי לוי (יש עתיד):>
אתה מסכים לזה שזה יישאר פתוח, אבל כל שנה בסעיף אחר.

<יוסי אלישע:>
לא יכול להיות שיקראו לנישום על כמה נושאים.

<בניה חסידים:>
זה מטיל עלויות ייצוג הרבה יותר גבוהות.

<מיקי לוי (יש עתיד):>
אבל כל שנה, אתה אמרת כן.

<צבי פרידמן:>
אני לא חושב שההצעה שלו היא נכונה.

<היו"ר משה גפני:>
תמונת המצב היא כזאת, ואני לא יודע למה הבאתם את זה יחד, שיש שני צדדים לנושא הזה. צד אחד שבא לידי ביטוי כאן בדיון הוא שמה אכפת לך, אתה נקי, אתה בעל החנות הזאת, בעל הקיוסק, אתה נקי ולכן מה אכפת לך שזה ייסחב מאה שנים.

<מיקי לוי (יש עתיד):>
אף אחד לא מתעסק  עם בעל הקיוסק ובעל החנות.

<היו"ר משה גפני:>
לא חשוב. בסדר, חברה יותר גדולה. לא יודע עם מה הם מתעסקים. כשאתה עושה חוק, הוא חל על כולם.

<אורי מקלב (יהדות התורה):>
בעלי הקיוסקים באים אלינו. בעלי הפיצות הקטנות באים אלינו.

<מיקי לוי (יש עתיד):>
הוא לא מגיע למכולת, גם אם הוא רוצה.

<היו"ר משה גפני:>
כשיש חוק, הוא חל על כולם.

<אורי מקלב (יהדות התורה):>
הוא מגיע גם למכולת.

<מיקי לוי (יש עתיד):>
אני הייתי שם שנתיים.

<היו"ר משה גפני:>
בן אדם נקי ולכן מה אכפת לו. יש אנשים, ולפי דעתי אלה יותר מאשר אלה שלא אכפת להם, אנשים  עומדים מול רשות המסים כמו שבכלל נגד רשויות אכיפת חוק ורוצים לסיים את העניין הזה כי הם לא רוצים לחיות באי ודאות. הם נקיים לגמרי, אין בעיה, אבל הם רוצים את סופיות הדיון והוא רוצה שזה ייגמר. יש צדדים לכאן וצדדים לכאן. אם הייתם באים והייתם אומרים שאתם הולכים לקצר את התהליך כדי לקבל את השומה החלקית, היה אפשר לדון באופן הרבה יותר רציני. מצד אחד אתה מאריך את המועד בחוק הזה, אתה רוצה להאריך אותו משלוש שנים לארבע שנים, ואתה אומר שאתה גם יכול לפרוס את זה לפרוסות. זאת אומרת, אני מתחיל לדון  בסעיף אחד, על הסעיף שלא דנתי עכשיו, הארכתי אותו לארבע שנים כאשר קודם היו לי שלוש שנים פלוס שנה אחת שזאת הייתה החלטה נקודתית. אתה מעמיד את האנשים האלה, את אותו חלק של אנשים שרוצים את הסופיות של הדיון, הם לא רוצים לחיות באי ודאות, אתה עכשיו עושה להם את החיים ממש קשים. מצד אחד אתה מאריך את המועד ומצד שני אתה פורס את זה לפרוסות. אתה הולך על סעיף אחד והסעיף השני או השלישי והרביעי הולך לארבע שנים.

<משה אשר:>
או-קיי.

<באסל גטאס (הרשימה המשותפת):>
אתה צריך להוציא עז אחת.

<משה אשר:>
הסטנדרט הוא להביא לארבע שנים.

<היו"ר משה גפני:>
הבעיה שלי היא שמה שאני אומר גם רצינות, צוחקים.

<רחל עזריה (כולנו):>
זאת הייתה תגובה על התגובה שלו. לא שלך. הוא אמר או-קיי.

<אורי מקלב (יהדות התורה):>
אתה לא חושב שבמצב כזה אנשים יימנעו מלהגיע לפשרות?

<משה אשר:>
אני חושב שלא.

<אורי מקלב (יהדות התורה):>
הוא יגיד למה שהוא יגיע עכשיו לפשרו, אני אחכה.

<משה אשר:>
אני חושב שלא ואני אסביר לך למה.

<אורי מקלב (יהדות התורה):>
הם לא יגיעו לפשרות. כמה אנשים אומרים לי שהם לא רצו לשלם, הם לא צריכים לשלם, אבל הם משלמים כי הם אומרים שזה כבר פגע להם בבריאות ופגע להם בעסק ובעוד דברים.

<משה אשר:>
אני חושב שלא. אני חושב שזה יעבוד בדיוק הפוך.

<אורי מקלב (יהדות התורה):>
לא. למה שהוא יגיע אתך לפשרה?

<רחל עזריה (כולנו):>
בואו נשמע איך זה הפוך.

<אורי מקלב (יהדות התורה):>
בא יועץ מס ואומר לו, בוא תסגור משהו כי יש היום הצעה של הפקיד על מאה אלף שקלים ונסגור את התיק.

<משה אשר:>
אני מנסה להסביר מעולם המעשה למה זה לא. נניח שבתיק פוטנציאלי יש עשר סוגיות. אם בודקים אותו לעומק, יש עשרה נושאים שצריך לטפל בהם. נניח, סתם דוגמה. נניח שבשומה החלקית עשו בדיקה מחשבית רוחבית, לקחו נושא, בדקו אותו על מגוון תיקים שהם לא בתכנית עבודה מלאה, על היתרה, ושם אמרו שזה סעיף מסוים שמפריע לנו. מודיעים מראש שזה הסעיף כדי שהוא ידע שהוא נמצא בעולם של שומה חלקית ואלה כללי המשחק ואומרים שנטפל בנושא הספציפי הזה. הלקוח כנראה יודע שיש לו עשר בעיות, אומרים לו שמבררים נושא וההסתברות שיחזרו אליו, היא הרבה יותר קטנה. מבחינתו, כדאי לו להגיע לדבר הזה.
מבחינת רשות המסים, או-קיי, הגענו לעוד תיק  בפריסה יותר רחבה, עם השקעה הרבה יותר קטנה של זמן ולהפך, הוא יהיה יותר מרוצה מזה כי זה לא תיק לביקורת מלאה. לכן דווקא בצד של האזרח, הרבה יותר כדאי לו.

<באסל גטאס (הרשימה המשותפת):>
עשיתם פיילוט על זה?

<אורי מקלב (יהדות התורה):>
למה אתה רוצה את זה? לקבל כסף יותר מהר?

<משה אשר:>
המודל הזה קיים היום.

<שגית אפיק:>
שאלה לנוסח. אתם אומרים ומצא פקיד השומה - - - -

<יוסי אלישע:>
הרי מחר בבוקר עושים לו שומה מלאה.

<שגית אפיק:>
אתם אומרים ומצא פקיד השומה שנכון לערוך שומה. מה הקריטריון? מה זה שנכון לערוך שומה? יש אמת מידה? 

<משה אשר:>
כן, בדיקות אובייקטיביות שלנו. אנחנו נעשה הרצות במחשב. זה מתקשר גם לדוח המקוון. נעשה בדיקות ונראה איפה שיש לנו באמת חריגויות בנושאים מסוימים בעייתיים רוחביים.

<שגית אפיק:>
זה משהו אחר. שנכון לערוך, זה מאוד רחב. זה שיקול דעת פתוח לחלוטין.

<משה אשר:>
זה שיקול דעת אבל שיקול דעת מובנה.

<שגית אפיק:>
אם אתה עושה בדיקה חוזרת? אם מצאת איזו חריגה.

<משה אשר:>
לא. זה שיקול דעת מובנה שאנחנו נפעיל אותו באמצעות המטה באופן עקרוני. זה שם.

<שגית אפיק:>
אם הולכים על זה, צריך לכל הפחות לגדר את שיקול הדעת ולקבוע קריטריונים.

<היו"ר משה גפני:>
נורא פשוט. רשות המסים אומרת כדלהלן: אנחנו רוצים להגיע להרבה יותר תיקים מה שיש היום. אנחנו מבקשים מכם שתאשרו לנו שלושה דברים. האחד, להגדיל את זה לארבע שנים כך יהיה לנו הרבה זמן לדון בכל התיקים של האנשים, השני, שנוכל לקחת סעיף אחד ולטפל בו והשאר יימשך הלאה, והשלישי, אנחנו נחליט מה נכון לעשות ומה לא נכון לעשות. 

יש עוד משהו שאתם מבקשים בחוק הזה?

<שגית אפיק:>
מחר את חוות הדעת.

<היו"ר משה גפני:>
בחוק הזה יש עוד משהו? טוב.

<אורי מקלב (יהדות התורה):>
משפט אחד. אני באתי לדרוש את כבודה של ועדת הכספים במקרה הזה. אני רוצה להזכיר לך אדוני היושב ראש, אני לא חושב שהיה עוד מישהו, כולם חברים חדשים בוועדת הכספים אבל אני השתתפתי בדיון מיוחד ואולי אפילו בשני דיונים שקיימת כאן בנושא של שכר עידוד לפקידי השומה.

<שגית אפיק:>
הליגה.

<אורי מקלב (יהדות התורה):>
זה הגיע כך. יש שני ניירות. קודם כל, זה שכר עידוד ולא קשור לליגה וחוץ מזה גם הייתה ליגה לפקידי השומה. הוחלט כאן בוועדה שתהיה ועדה שתקבע ואולי גם תתאים את זה למה שקורה בעולם. לא הרבה מדינות בעולם – אם אתה מדבר על מדינות בעולם  - שכר של פקיד השומה או של המפקח מורכב, חלק גדול, חלק ניכר, אולי 25 אחוזים או שלושים אחוזים מהמשכורת שלו, מורכב מסגירת תיקים ועוד כל מיני דברים.
<משה אשר:>
מכמות תיקים שהוא מטפל בהם.

<אורי מקלב (יהדות התורה):>
מכמות התיקים. 

<משה אשר:>
לא מהסכום שהוא גובה. מכמות התיקים בהם הוא מטפל.

<אורי מקלב (יהדות התורה):>
לא רק זה, כמות היא גם חלק.

<משה אשר:>
רק כמות.

<אורי מקלב (יהדות התורה):>
לא. גם שומה לפי מיטב שפיטה. אם המפקח השני שסוגר ב-0.9, המפקח הראשון קבע והנישום לא מסכים אתו, עובר למפקח השני והוא קובע 0.9, שמה שנשאר זה רק שפקיד השומה יחתום על זה פורמלית אבל בעצם המפקח השני שלוקחים הוא זה שעושה את זה,  זה נכנס בתחשיב שלו, בתשואה שלו של השכר.

<משה אשר:>
איפה הבעיה? הוא גמר את הליכי השומה. איפה הבעיה? הוא גמר את העבודה בתיק.

<אורי מקלב (יהדות התורה):>
שומה לפי מיטב שפיטה, שזה דרקוני מאוד.

<משה אשר:>
אני לא מבין את הטענה.

<אורי מקלב (יהדות התורה):>
אף אחד לא צריך להסכים אתו ואף אחד לא מסכים אתו.

<משה אשר:>
חבר הכנסת מקלב, אני לא מבין את הטענה שלך.

<אורי מקלב (יהדות התורה):>
אני יודע שאנחנו בסוף היום אבל התקיים דיון מיוחד על זה. קיבלנו החלטה והסכמנו על הדבר הזה, שיש מרכיב מאוד מאוד נכבד בתוך השכר של אותם מפקחים וזה  מה שנקרא שכר עידוד שמורכב גם מכמותי וגם למשל מפרמטרים של שומה לפי שפיטה ועוד דברים כאלה. זה בעצם מונע את האובייקטיביות שלפי דעתנו קיימת אצל פקיד השומה בדיון  שלו מול הנישום. אני חושב שזה מטעה. אנחנו יודעים את זה והרחבנו כאן בדבר הזה וחשבנו שזה לא נכון לעשות דבר כזה.

<מיקי לוי (יש עתיד):>
אבל זה לא נכון.

<אורי מקלב (יהדות התורה):>
זה לא נכון?

<מיקי לוי (יש עתיד):>
לא, זה לא נכון.

<משה אשר:>
אלה לא העובדות. 

<מיקי לוי (יש עתיד):>
החלק הקטן מאוד הם בונוסים שניתנים לאותם פקידים ואני עוד דרשתי להעלות את היעדים.

<היו"ר משה גפני:>
היה כאן דיון.

<אורי מקלב (יהדות התורה):>
זה דומה לשוטר שיקבל חלק מהשכר שלו לפי דוחות שהוא ייתן לאנשים או פקח עירוני שחלק מהשכר שלו נובע מזה.

<רחל עזריה (כולנו):>
או דיינים שמקבלים שכר לפי - - -

<היו"ר משה גפני:>
אני בעד לתת שכר לשופטים לפי זה שהם לא יביאו את האג'נדה שלהם.

<אורי מקלב (יהדות התורה):>
שכר לחברי כנסת לפי תפוקות שלהם.

<מיקי לוי (יש עתיד):>
מה זה שייך לאזרח?

<אורי מקלב (יהדות התורה):>
לא הסכמתם אבל סוכם שתהיה ועדה ויובאו בפני ועדת הכספים החלטות. היום החלפתם את השם של הליגה ובמקום ליגה היום זה נקרא מערכת למדידה.

<מיקי לוי (יש עתיד):>
ודאי. בכל מקום יש מערכת מדידה.

<אורי מקלב (יהדות התורה):>
יש מדידה כשבאים לחברות?

<מיקי לוי (יש עתיד):>
בטח. 

<אורי מקלב (יהדות התורה):>
אנחנו יודעים שפקידים שעובדים, מתקבלים רק לפי הדמות שלהם וכמה הם התקדמו.

<מיקי לוי (יש עתיד):>
זה המנדט של מנהל רשות המסים.

<אורי מקלב (יהדות התורה):>
אני חושב שאתה צריך לדרוש את  אותו דוח, את אותו סיכום שהיה  שיבואו לפני הוועדה ויגידו. לא נכון? שיראו לנו בכתובים, שיפריכו את מה שאנחנו הוכחנו כאן.

<היו"ר משה גפני:>
אבל אחרי התקציב.

<אורי מקלב (יהדות התורה):>
מבחינתי זה צריך להיות לפני כן, אבל.

<היו"ר משה גפני:>
אין כבר לפני זה.

<אורי מקלב (יהדות התורה):>
אחרי כן גם לא יהיה לא בעוד שנה וגם לא בעוד שנתיים.

<היו"ר משה גפני:>
למה? יהיה. יהיה לנו הרבה זמן כי כל המזומנים הולכים לניסן.

<אורי מקלב (יהדות התורה):>
גם בדיון על התקציב הבא, אני אהיה כאן ואני אומר לך שהדבר הזה לא הובא לפנינו ולא הוגשד שום דוח בעניין הזה.

<מיקי לוי (יש עתיד):>
בדיונים הבאים לא יהיה מה לחלק.

<אורי מקלב (יהדות התורה):>
מול הכסף יש אנשים. יש נישומים.

<מיקי לוי (יש עתיד):>
270 מיליארד.

<אורי מקלב (יהדות התורה):>
לכל אורך הדרך אני רואה ילדים רעבים, אני מאמין שיש, ואני יודע שיש ילדים שהולכים לישון רעבים.

<משה אשר:>
אני רוצה  לומר שלצעדי ההתייעלות האלה בכללותם יש 300 מיליון שקלים. לצעדי ההתייעלות האלה בכללותם רשמנו 300 מיליון שקלים בתקציב.

<שגית אפיק:>
יחד עם חוות הדעת.

<משה אשר:>
יחד עם חוות הדעת.

<שגית אפיק:>
מה החלוקה ביניהם?

<משה אשר:>
לא עשינו.

<שגית אפיק:>
אין חלוקה ביניהם.

<משה אשר:>
זאת אפילו הערכת חסר.

<בניה חסידים:>
האנשים אותם אנחנו מייצגים כעת,  הולכים להיות כאן סקטור שעתיד להיות באי ודאות. יש כאן סקטור עסקי שלם שמתמודד השנה עם דברים שלא היו כאלה. רוצים להאריך לו את השומה בשנה נוספת, רוצים לחייב אותו  להגיש הערה על כל חוות דעת שהוא מקבל מאיש מקצוע, רוצים לקחת את האפשרות להגיש לו שומה חלקית, הולכים לחייב אותו להגיש דוחות מקוונים. ראוי לראות את כל הדברים האלה באופן מלא.

אני נמצא מול הלקוחות, אני נמצא מול הנישומים, אני נמצא מול האנשים האלה שבאים ואומרים לו, תשמע, כך וכך הדברים, בא המפקח, בדק אתה דברים האלה ומה אתה אומר, לסגור או לא לסגור? הוא לא יודע. אני אומר לו, כן, לא,  תהיה לו סופיות, לא תהיה לו סופיות. צריך לראות את כל הדברים.

<היו"ר משה גפני:>
תודה רבה. אני רוצה  לסכם את הדיון. 

<ליאת גרבר:>
יש סופיות.

<היו"ר משה גפני:>
לא ביקשתי תשובות. אנחנו חוזרים על עצמנו. אני רוצה  לסכם את הדיון. שמענו את הבקשה, הקראנו את החוק, אנחנו נגיע להצבעה ואז יש כמה אפשרויות שעומדות בפנינו. אפשרות אחת היא להצביע בעד כמו שזה ולהעביר את זה למליאה. אפשרות שנייה היא להצביע נגד ולהביא את זה למליאה נגד. אפשרות שלישית שהיא מאוד לא רלוונטית במקרה הזה, לפצל את החוק הזה. אפשרות רביעית היא לעשות פה שינויים עד שאנחנו מביאים את זה להצבעה.

אלה ארבעת האפשרויות שעומדות בפנינו. אנחנו סיימנו את הדיון בחוק הזה וכשנגיע להצבעה, נחליט מה עושים. אלה ארבעת האפשרויות שעומדות בפנינו בעניין הזה ואני עובר לסעיף הבא בסדר היום שהוא הסעיף האחרון להיום. תודה רבה.

<הישיבה ננעלה בשעה 18:40.>

